Beretning om virksomheten 2005-2006

1 Organisasjon og organisering

1.1 Arbeidsperioden
Beretningen gjelder for perioden 12.3.05 – 21.1.06
1.2 Styrets sammensetning
Leder: Torill Melgård
Nestleder: Egil Berggren
Sekretær: Magne Bjørndal
Varasekretær: David Hole
Kasserer: Dagfinn Sæther
Første varamedlem: Bjørn Lindefjeld
Andre varamedlem: Vidar Bentzen
1.3 Andre verv
Revisor: Jens Erik Johansen (vara: Torleif Kahrs).
Valgkomité: LEDER: Kari Brevik. Medlemmer: Per Forrestad og Bergvin Syslak. Vara: Svein Didrik Bentzen
ISEtten-redaksjonen: Redaktør: Magne Bolme , medlemmer: Kari Larsen og Egil Berggren

1.4 Medlemsmassen
Ved utgangen av 2005 hadde ISE 253 medlemmer. Ved utgangen av 2004 hadde vi 251 medlemmer.  Det har vært en jevn tilgang av nye medlemmer gjennom året.  Ca 100 av disse var med på e-postlista vår. Styret har innført rutine for innkreving av medlemskontingent i god tid før generalforsamlingen. Det er videre innført purrerutiner: Medlemmer som ikke har betalt medlemskontingent for inneværende år mister sin medlemsstatus 1.6.
1.5 Intern møtevirksomhet
Det er avholdt 9 styremøter og behandlet 37 saker i løpet av perioden.
møtene er avholdt pr. telefon. Styret har selv satt opp telefonmøtene, og på den måten spart driftsutgifter. Styreprotokollen ble etter hvert møte raskt lagt ut på styrelista til godkjenning.
På den måten ble den en nyttig huskeliste og et godt arbeidsredskap.
Dette stilte store krav til vår sekretær. I tillegg foreligger dokumentet ”viktige vedtak”, der regler og rutiner er samlet. Dermed får nye styremedlemmer anledning til å gjøre seg kjent med styrearbeidet og hva som tidligere er vedtatt.

1.6 Isetten: 
Det er kommet ut tre nummer i perioden. Vi prøver å finne stoff som skal passe til alle grupper av våre medlemmer. Særlig viktig er det at nybegynnerne får inspirasjon og kunnskap. Vi savner stoff fra våre egne medlemmer. Innspill og meninger om innholdet er også noe både styret og redaksjonen ønsker seg. 
1.7Økonomi
Vi har en spent økonomi. Se årsregnskapet for 2005.
det vi fikk av støtte 2005, var midler til å avholde samling i Oslo 12. november. Støtten kom fra ordningen ”støtte til tiltak for funksjonshemmede” gjennom Sosial og helsedirektoratet. Det er alltid en viss usikkerhet med
hensyn til de tilskuddene ISE mottar fra ulike hold. Aktiviteten vil derfor
være relatert til størrelsen av disse. Vi ble ikke godkjent som tilskuddsberettigede til drift. Derfor har vi satt opp forslag til vedtektsendringer på Generalforsamling 21.1.06. Vi prøver oss på en ny søknad om å bli tilskuddsberettiget etter dette. Søknadsfrist er 31.1.2006.
1.8 Medlemsmøter
- 12. november ble det avholdt samling i Sporveisgata 10, Oslo. Temaer var brukerpass, demonstrasjon av antivirusprogram, generelle råd m.h.t. trusselbildet rundt virus på PC og et uformelt medlemsmøte på slutten av dagen.
- Periodens siste medlemsmøte blir Generalforsamling i Oslo 21.01.06.

2 Aktiviteter og arbeidsoppgaver
2.1 Individuell opplæring i bruk av internett
Høsten 2005 fikk 3 synshemmede individuell opplæring i bruk av Internett i regi av ISE. Midlene vi hadde å bruke til dette var egne midler. Det ble ikke utlyst kurs 2005. Grunen til dette er at vi ikke fikk noe midler til kursvirksomhet etter våre søknader. Dessuten hadde vi 20 personer på venteliste. Behovet for kurs er så absolutt til stede. Vi søker å finne andre midler til kursvirksomheten vår i 2006.
2.2 Brukerringen
Det er nå 33 medlemmer. Vi oppfordrer de som ønsker å utveksle erfaringer direkte med andre medlemmer om å melde seg inn. 
2.3 Flere aktive medlemmer
John Ulriksen har arbeidet som ISE’s ambassadør i perioden. Også denne perioden har han arbeidet mot Skandiabanken. Det er ennå ikke mulighet for at synshemmede skal kunne bruke e-faktura i nettbanken. 

på samling i Oslo 12. november ble det utnevnt en arbeidsgruppe som skulle utarbeide høringsuttalelse til Syseutvalgets forslag til antidiskrimineringslov. Dette kunne gjøres der og da fordi det var et beslutningsdyktig styre til stede. Gruppen besto av Otto Prytz, Tor Ulland og Per Forrestad. Uttalelsen ble sendt av leder 23.12.05

Magne Bjørndal og Tormod Prytz har utarbeidet forslag til vedteksendringer.
2.5 Internett – et hjelpemiddel for synshemmede
Internett er en unik mulighet for oss til å kommunisere og skaffe oss informasjon.
ISE arbeider for at internettsider skal være tilgjengelig også for oss som må bruke spesialprogrammer for å kunne lese. 
2.6 Hjelpemiddelutstillinger
Det er ikke blitt arrangert noen hjelpemiddelutstillinger i perioden. Vi så at mange leverandører arrangerte åpne dager med utstilinger selv.
2.7 Nettportal og E-postlister
ISE lanserte sin nettportal i mai 2001. Våre sider har blitt oppdatert kontinuerlig løpet av perioden. Sidene har adresse: www.ise.no Monica Ruud har vært ansvarlig for siden og har gjort en god jobb med den. 
ISE driver i dag to E-postlister: en for alle medlemmer og en for styret.
På begge listene er det til tider stor aktivitet. Listen for medlemmer har ca 100 påmeldte, og representerer masse kunnskap. Her kan alltid noen svare når du lurer på noe. Adressen for å melde seg på listener : iseinfo-subscribe@yahoogroups.com
Moderatorer for iseinfo har vært David Hole og Bjørn Lindefjeld.

2.8 Profilering/markedsføring
Vi informerer jevnlig om ISE der vi kan nå synshemmede. Vi sender også ut pressemeldinger og prøver å nå flest mulig som kan ha nytte av våre tilbud og arrangementer.

3 Avslutning
Det er ikke enkelt å være en organisasjon basert på frivillig innsats, når vi har som mål å ”gjøre informasjonssamfunnet tilgjengelig for synshemmede” (jfr. ISEs vedtekter, punkt 1). Mangel på respons fra omverdenen uten nitid oppfølging fra oss har vært tema underveis for flere av de arbeidsoppgavene vi har jobbet med i denne perioden. Likevel – noen resultater har vi da oppnådd. Det viser at arbeid for små grupper nytter, men koster.

Til deg som trer ut av et verv for ISE: Takk for god innsats; vi har garantert bruk for deg igjen ved en senere anledning.

Vi ser fram til en kreativ arbeidsperiode fram til generalforsamlingen i  2007.

oslo 21. januar 2006
Styret